Document ID: 32006R1744

KOMMISSIONENS FORORDNING (EF) Nr. 1744/2006
af 24. november 2006
om gennemførelsesbestemmelser angående ydelse af støtte med hensyn til silkeormslarver
(kodificeret udgave)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1544/2006 af 5. oktober 2006 om særlige foranstaltninger til fremme af avlen af silkeormslarver (1), særlig artikel 2, og
ud fra følgende betragtninger:
(1)
Kommissionens forordning (EØF) nr. 1054/73 af 18. april 1973 om gennemførelsesbestemmelser angående ydelse af støtte med hensyn til silkeormslarver (2) er blevet ændret væsentligt ved flere lejligheder (3). Forordningen bør af klarheds- og rationaliseringshensyn kodificeres.
(2)
I henhold til artikel 1 i forordning (EF) nr. 1544/2006 og artikel 2, stk. 3, i Rådets forordning (EØF) nr. 922/72 af 2. maj 1972 om fastlæggelse af de almindelige regler om ydelse af støtte med hensyn til silkeormslarver (4) ydes støtte kun med hensyn til de kasser med silkeormsæg, der indeholder en mindstemængde af æg, og som er resulteret i en mindsteavl af kokoner. Disse mindstemængder bør derfor fastsættes af medlemsstaterne, dog under hensyntagen til de normale avlsbetingelser inden for Fællesskabet.
(3)
I henhold til artikel 3 i forordning (EØF) nr. 922/72 skal medlemsstaterne indføre en kontrol, der yder garanti for, at den vare, for hvilken der ansøges om støtte, opfylder de betingelser, der kræves for ydelse heraf. De ansøgninger om støtte, der skal indgives af avlerne, skal derfor indeholde de for denne kontrol nødvendige mindsteoplysninger.
(4)
Der bør fastsættes ensartede bestemmelser for betalingen af støtten.
(5)
Medlemsstaterne bemyndiges til kun at yde støtte til avlere, hvis kasser med silkeormsæg er blevet stillet til rådighed af et godkendt organ, og som afleverer de avlede kokoner til et godkendt organ. Med henblik på den korrekte anvendelse af støtteordningen skal betingelserne for disse organers godkendelse nærmere bestemmes.
(6)
For i dette tilfælde at sikre den ovenfor nævnte kontrolordnings effektivitet skal attester udstedt af de nævnte organer vedlægges ansøgninger om støtte. Medlemsstaterne efterprøver rigtigheden af disse attester.
(7)
Foranstaltningerne i denne forordning er i overensstemmelse med udtalelse fra Forvaltningskomiteen for Naturfibre -
UDSTEDT FØLGENDE FORORDNING:
Artikel 1
Støtte i henhold til artikel 1 i forordning (EF) nr. 1544/2006 ydes til de i Fællesskabet avlede silkeormslarver på de betingelser, der er fastsat i artikel 2 til 6 i nærværende forordning.
Artikel 2
Støtte ydes kun for så vidt angår kasser, som
a)
indeholder mindst 20 000 silkeormslarveæg, der kan åbne sig for larven
b)
er resulteret i en mindstemængde af udvalgte kokoner, af pænt udseende, modne, af ensartet størrelse og farve, uden pletter og rust og egnet til afhaspning.
Den mindstemængde, som er nævnt i litra b), fastsættes af den pågældende medlemsstat og kan ikke være under 20 kilogram.
Artikel 3
1. Bortset fra tilfælde af force majeure ydes der støtte til avleren af silkeormslarver efter ansøgning, som han skal indgive hvert år senest den 30. november.
Hvis støtteansøgningen indgives:
-
senest den 31. december samme år, ydes dog to tredjedele af støtten
-
senest den 31. januar det følgende år, ydes dog en tredjedel af støtten.
Hver avler kan kun indgive én ansøgning.
2. Medlemsstaten udbetaler støtten til avleren inden fire måneder efter indgivelse af ansøgningen.
Artikel 4
1. Ansøgningen skal i det mindste indeholde følgende oplysninger:
-
ansøgerens navn, adresse og underskrift
-
antal kasser med silkeormsæg, der er taget i anvendelse, samt datoen eller datoerne for deres modtagelse
-
mængden af kokoner, der er avlet af disse æg, samt datoen eller datoerne for deres levering
-
oplagringsstedet for de avlede kokoner eller, såfremt disse er solgt og leveret, den første købers navn og adresse.
2. Såfremt de i artikel 2, stk. 2, i forordning (EØF) nr. 922/72 fastsatte bestemmelser påberåbes, kan ansøgningen kun imødekommes, såfremt de i artikel 6 nævnte attester er vedlagt.
Artikel 5
1. I henhold til artikel 2, stk. 2, i forordning (EØF) nr. 922/72 kan kun de offentlige eller private organer godkendes, der fører et regnskab, af hvilket i det mindste følgende fremgår:
-
antallet af afleverede kasser med den modtagende avlers navn samt afgangsdatoen
-
mængden af de modtagne kokoner med den leverende avlers navn samt indgangsdatoen.
2. Medlemsstaterne underkaster de godkendte organer en kontrol, der navnlig gør det muligt at konstatere, om der er overensstemmelse mellem de i regnskabet indeholdte oplysninger og oplysningerne i de attester, der er nævnt i artikel 6.
Artikel 6
De godkendte organer udsteder til avlerne:
-
senest 40 dage efter afgangen af kasserne med silkeormsæg: en attest, der i det mindste angiver den pågældende avlers navn og adresse, antallet af leverede kasser med silkeormsæg, afgangsdatoen og attestens udstedelsesdato
-
senest 40 dage efter modtagelsen af kokonerne: en attest, der i det mindste angiver den pågældende avlers navn og adresse, antallet af modtagne kokoner, indgangsdatoen og attestens udstedelsesdato.
Artikel 7
Forordning (EØF) nr. 1054/73 ophæves.
Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag II.
Artikel 8
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. november 2006.

Labels: 15
19
6